Detsembris börsifirmaks saanud Tallink ei ole tänaseni aru saanud, et ta on nüüd avalik ettevõte ja tähtsatest otsustest tuleks teavitada ka väikeaktsionäre.
Tallinki konkurent Viking Line teatas eile kell 11.20 Helsingi börsi vahendusel väikeaktsionäridele, et osaleb Silja Line'i ostupakkumises. Helsingi ja Tallinna börs kuuluvad seejuures ühte OMX-süsteemi. Viking Line on Helsingi börsifirmade hulgas väike tegija. Tallink, Tallinna börsi suuruselt teine firma, jättis aga oma väikeomanikud infosulgu. Äripäeva pealekäimisel ja börsi nõudmisel teatas firma siiski kell 16.26, et osales samuti pakkumises. Venitamisega andis Tallink selgelt mõista, palju ta oma väikeaktsionäridest lugu peab. Firma börsile tulekul aktsiate märkimisel osalenud väikeaktsionärid on tänaseks iga aktsia kohta kaotanud 10,84 krooni.